Friðarviðræður Rússlands og Úkraínu ganga hægt og illa. Þetta segir Sergei Lavrov, utanríkisráðherra Rússlands. Forseti Úkraínu segir að viðræðunum verði mögulega slitið vegna linnulausra árása Rússa á almenna borgara.
Lavrov segir í samtali við kínverska ríkismiðla í dag að sendinefndir ríkjanna ræði saman daglega í gegnum fjarfundarbúnað. Viðræðurnar haldi sem sagt áfram þótt sendinefndirnar hafi ekki hist undanfarnar vikur. Hann sagði hins vegar að þær gangi illa.
Samt sem áður vilji Rússar halda viðræðunum gangandi og sagði Lavrov að ræða þurfi um að aflétta þeim refsiaðgerðum sem Vesturlönd hafa beitt Rússa vegna innrásarinnar.
Volodymyr Zelensky Úkraínuforseti sagði við pólska fréttamenn í nótt að miklar líkur séu á að viðræðum verði slitið vegna þess að Rússar drepi almenna borgara í gríð og erg. Forsetinn sagðist þó tilbúinn að ræða við Vladímír Pútín forseta, sem hann sagði einráðan í Rússlandi.
Í ávarpi sagði Zelensky svo að rússneski herinn reyni markvisst að útrýma öllu lífi í austurhéruðum Úkraínu. Rússar ráðist ítrekað á innviði og íbúabyggð.
Rússneski herinn er enn í sókn í austurhluta landsin sog berst nú meðal annars við bæina Rubizhne og Popasna í Lugansk-héraði. Rússar sögðust hafa skotið eldflaugum á hernaðarskotmörk á svæðinu í nótt, meðal annars vopna- og eldsneytisgeymslur.
Hægagangur er í friðarviðræðum Rússa og Úkraínumanna. Forseti Úkraínu segir að viðræðunum verði mögulega slitið vegna árása á almenna borgara.